…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО  И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

от Таня Георгиева – заместник-министър на земеделието и храните

**Относно:** Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 67, във връзка с чл. 70, ал. 2 от Закона за подпомагане на земеделските производител внасям за издаване проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

**Причини, които налагат приемането на акта**

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) ), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, е одобрен с решение на Европейската комисия през 2022 г.

Съгласно чл. 119 от Регламент (ЕС) № 2021/2115 на 15.12.2023 г. на Европейската комисия е изпратено за одобрение предложение за първо изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. При промени в интервенциите в областта на развитие на селските райони, държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите „Биологично растениевъдство“ и „Биологично пчеларство“.

В процеса на изготвяне на първо изменение на Стратегическия план, постъпиха бележки и предложения, както от неправителствения сектор, така и във връзка с Решение на Народното събрание, обнародвано в „Държавен вестник“ в брой 59 от 2023 г. В резултат на обсъждане и на съобразяване с част от изложените предложения, взетите решения въз основа на провежданите политики и при съблюдаване на правото на Европейския съюз и националната нормативна уредба, се предприеха действия по изменение и допълнение на редица интервенции, в това число на интервенциите „Биологично растениевъдство“ и „Биологично пчеларство“.

На 20.09.2023 г. е издадено от Министерство на околната среда и водите Становището по екологична оценка № 5-4/2023 г., с което е съгласуван Стратегическият план за развитие на земеделието и селските райони на Република България за периода 2023 – 2027 г. (Становище по ЕО), постъпило в Министерство на земеделието и храните с писмо с рег. индекс № 0403-198 от 20.09.2023 г. Това становище съгласно чл. 27, ал. 1, т. 2 от Наредбата за условията и реда за извършване на екологична оценка за планове и програми (обн. ДВ., бр.57 от 2004 г.), е публикувано на следния интернет адрес: <https://www.moew.government.bg/bg/stanoviste-po-ekologichna-ocenka-5-4-2023-g-s-koeto-se-suglasuva-strategicheski-plan-za-razvitie-na-zemedelieto-i-selskite-rajoni-za-perioda-2023-2027-g/>. С цел осигуряване на публичност и прозрачност Министерство на земеделието и храните също е публикувало това Становище по ЕО на следния интернет адрес: <https://www.sp2023.bg/index.php/bg/materiali/informiranost-i-publicnost>. С решение № 186 от 21.09.2023 г. на министъра на околната среда и водите е допуснато предварително изпълнение на Становище по ЕО.

В Становището по ЕО има мерки, които са обозначени като буква Б. „Мерки и условия за изпълнение при прилагането на СПРЗСР“. В тези мерки са обособени раздели по отделни компоненти, като вода, въздух и прочие. В компонент „Биоразнообразие, ЗТ и Натура 2000“ в т. 1. „Общи мерки и условия за всички интервенции“ се съдържат условия и ограничения, които са относими и към интервенциите „Биологично растениевъдство“ и „Биологично пчеларство“.

Дейностите по интервенциите в областта на биологичното производство ще допринесат и за постигането на целите на Стратегията на Европейския съюз за биологичното разнообразие до 2030 г., могат да удовлетворят заложените цели в Стратегията от „Фермата до трапезата“ и ще се реализират приоритети от План за действие за развитие на биологичното производство. Интервенцията също така реферира и към Националната рамка за приоритетни действия за Натура 2000 за периода 2021 – 2027 г.

По конкретно по отношение на интервенцията „Биологично растениевъдство“ в стратегическа цел 1 „Подобряване на ефективността на биологичното производство разширяване на националния вътрешен пазар на биологични продукти“ от Националния план за действие за развитие на биологичното производство, утвърден от министъра на земеделието, храните и горите със заповед № РД 08-9 от 03.07.2019 г. <https://www.mzh.government.bg/media/filer_public/2019/08/28/bionacionalen_plan_do_2027.pdf> е посочено:„…откроява се нужда от целенасочени мерки за насърчаване на не само за поемане на агроекологични ангажименти и сертифицирането на земеделски площи, но и подобряване на ефективността на биологичното производство, увеличаване на обемите произведени биологични стоки, усилия за насърчаване на преработването на продукцията. В този смисъл бъдещите политики за развитието на биологичното производство, биха били по ефективни ако: се осигури финансово подпомагане на земеделски стопани, които развиват ефективно биологично производство;…“.

В тази връзка при разработването на текстовете на интервенция „Биологично растениевъдство“ е заложено изискване земеделските стопани, изпълняващи многогодишен ангажимент по операция „Плащания за поддържане на биологично растениевъдство“, да предоставят всяка година:

Сертификат за произведена от тях продукция, за която е предоставено финансово подпомагане по линия на ЕЗФРСР;

Доказателства за реализация на сертифицираната биологична продукция, за културата, за която са получили подпомагане по операцията.

В рамките на процеса на изменение на интервенцията „Биологично растениевъдство“ постъпиха предложения от страна на неправителствени органиции с предложение да се уредят случаите, в които земеделските стопани имат площи в система на контрол и са заети с насаждения в т.нар. „младенчески период“. Това са насаждения, от които по обективни причини, не може да се изисква продукция и да има реализация, защото не са встъпили в плододаване. Подобни искания са постъпили и в рамките на обществените обсъждания на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г., наричана по – нататък „Наредба № 9 от 2023 г.“, в които се отправя искане по горецитираната операция да са допустими за заявяване площи, засяти с трайни насаждение в т.нар „младенческа възраст“.

В обосновката на така направените предложения и искания обикновено се посочва, че от „парцели с новозасадени трайни насаждения, от които не може да има добив и реализация преди встъпването им в плододаване“, поради което такива площи не биха могли да бъдат подпомогнати по операцията по досега действащите разпоредби. От една страна, трайните насаждения се подновяват и презасаждат през определен период от време, поради различни обстоятелства. Сочи се като пример, че в изисквания по други интервенции от Стратегическия план се третира максималния период на плододаване и се изискват документи, удостоверяващи, че насажденията не са преминали този период. От друга страна, земеделските производители на едногодишни култури могат да вземат решение да разширят и диверсифицират дейността и да инвестират в създаването на нови биологични трайни насаждения. Ако тези две хипотези се отнасят до биологични площи, то тези насаждения могат да бъдат заявени единствено по операция „Плащания за поддържане на биологично растениевъдство“.

Предвид искането на заинтересованите страни, като са отчетени техните аргументи и са съобразени законовите изисквания на национално и на европейско ниво, от страна на Управляващия орган на Стратегическия план бяха направени промени в текстовете на интервенция „Биологично растениевъдство“, като част от първо изменение на Стратегическия план. Тези промени са обсъдени в рамките на заседанията на Комитета за наблюдение на Стратегическия план за развитие на земеделието и селските райони 2023 – 2027 г.

По отношение на операция „Плащания за поддържане на биологично растениевъдство“ са добавени текстове, по силата на които се предоставя възможност по операцията да бъдат заявявани площи с трайни насаждения, които са в младенчески период и да не се изискват доказателства за добита биологична продукция и реализация на същата. С оглед на отразяване на национално ниво на това изменение с проекта на наредба се създават разпоредби, които уреждат случаите, при които се регламентира заявяването на площи в система на контрол, които са в младенчески период и как се удостоверява това пред ДФЗ.

Чрез прилагането на тази интервенция е предвидено да се подпомогнат земеделските стопани, които искат да прилагат методите на биологичното производство в съответствие с изискванията на Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.)(Регламент (ЕС) 2018/848). Предвиденият размер на компенсаторното плащане покрива разликите в допълнителните разходи и пропуснатите приходи, произтичащи от биологичния начин на отглеждане на земеделската продукция, сравнени с конвенционалните методи на производство. С проекта на Наредба за изменение и допълнение на Наредба № 9 от 2023 г. се променят нивата на подпомагане на база актуализация на използваните референтни статистически и други източници за остойностяване.

При заявяване по операциите по интервенцията „Биологично растениевъдство“, за културите, попадащи в групата на полските култури, както и за маслодайната роза, изчисленията се извършват на база средния размер на нивата на плащане към декларираните площи. В първо изменение на Стратегическия план са променени различните размери на площите и предвидените нива на подпомагане. В тази връзка е направено и съответното изменение в чл. 50, ал. 2 от Наредба № 9 от 2023 г., като са добавени и фуражните култури.

С проекта на наредба в съотвествие с първо изменение на Стратегическия план се дава възможност на земеделските стопани, които са одобрени за участие по интервенцията „Биологично растениевъдство“ да добавят нови площи към първоначално одобрените им такива в рамките на изпълнявания многогодишен ангажимент. Същественото в случая е, че по операция „Плащания за преминаване към биологично растениъвъдство“ ангажиментът може да се разширява с площи, които отговарят на изискванията на тази операция, до края на третата година. В тази връзка, като се отчита, че периодите на преход са различни за различните групи култури, то се предвижда ДФЗ да извършва предварителен контрол на площите, които се добавят. По такъв начин се гарантира, от една страна, съобразяването на минималните периоди на преход съгласно Регламент (ЕС) 2018/848, а от друга страна, се създава възможност за изпълнение на задължението на земеделските стопани да предоставят сертификат по чл. 35 от цитирания регламент до края на изпълнявания многогодишен ангажимент. Така не би се стигнало до допълнителни намаления за бенефициентите.

По операция „Плащания за поддържане на биологично растениъвъдство“ се дава възможност при увеличаване на общата одобрена площ по операцията с до 10 на сто от първоначално одобрения размер, но с не повече от 20 хектара, земеделските стопани да не поемат нов ангажимент, а да разширяват досегашния си ангажимент с новите площи за оставащия период, при условие, че новите площи отговарят на изискванията на операцията. В случай, че земеделският стопанин увеличи общата одобрена площ по тази операция с над 10 на сто от първоначалния размер или с повече от 20 хектара се поема нов ангажимент за всички подпомагани площи и те подлежат на ново одобрение в съответствие с изискванията на операцията.

При извършване на земеделската дейност земеделските стопани трябва да спазват приложимите стандарти и изисквания по чл. 55 от Закона за подпомагане на земеделските производител. Тези стандарти и изисквания следват и от разпоредбите на чл. 12, 13 и 14 от Регламент (ЕС) 2021/2115. В изменението на Наредба № 9 от 2023 г. се прецизират изискванията за спазване на стандартите за добро земеделско състояние и законоустановените изисквания, които са приложими за интервенцията „Биологично растениевъдство“.

В проекта на наредба детайлно са регламентирани правилата, при които Държавен фонд „Земеделие“ намалява или отказва плащането при констатирани несъответствия в резултат на извършените проверки. С оглед на новата възможност по операция „Плащания за поддържане на биологично растениевъдство“ да се заявяват площи в младенчески период, се предвижда и съответното намаление на плащането, ако се установи при извършване на проверки от страна на ДФЗ, че някои от заявените парцели не са в младенчески период и за тях не са предоставени доказателства за добита продукция и реализирана продукция. Прецизиран е и редът за налагане на административните санкции.

По интервенцията „Биологично пчеларство“ е регламентирано, че плащанията се извършват на база брой пчелни семейства. С проекта на наредба се уточнява, че броят е този, който е установен от ДФЗ след извършване на всички административни проверки и проверка на място, ако има назначена такава. По такъв начин се осигурява защита на финансовите интереси на Европейския съюз.

С оглед на законовата делегация на Наредба № 9 от 2023 г. е уредено, че се прилагат намаления на плащанията при установени несъответствия при прилагането на интервенциите. Във връзка с разпоредбата на § 1, т. 40 от допълнителните разпоредби от Закона за подпомагане на земеделските производители, е предвидено какъв размер намаления следва да се приложи при констатирана системност и в рамките на какви срокове.

В приложение № 3 към чл. 33 от Наредба № 9 от 2023 г. са добавени землищата на населените места в обхвата на община Стара Загора, тъй като и те попадат в рамките на териториите, определени в географски район на защитеното географско указание „Българско розово масло". По такъв начин ще се разширят възможностите за заявяване на площи в система на контрол, заети с културата маслодайна роза. Така повече земеделски стопани ще могат да се възползват от финансирането, предвидено по интервенцията „Биологично растениевъдство“.

Предвидени са преходни разпоредби, следващи от нормата на Закона за нормативните актове, където се предвижда, висящите обществени отношения да се уреждат с изрична разпоредба, в случай на промяна.

**Цели**

Предложените текстове на проекта на Наредба за изменение и допълнение на Наредба № 9 от 2023 г. са насочени към постигане на следните цели:

Създаване на правна рамка относно прилагане на първо изменение на Стратегическия план. Тази правна рамка се създава с оглед на предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенциите.

Прецизиране на изисквания за прилагане на част от интервенциите в областта на биологичното растениевъдство и пчеларство.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от Закона за подпомагане на земеделските производител, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията с оглед на новите изисквания, следващи от първо изменение на Стратегическия план. Създава се уредба по какъв начин земеделските стопани могат да продължат да изпълняват своите ангажименти, както и размерът на плащанията, които могат да получат през следващите години.

Осигурява се възможност за предоставяне на подпомагане по операция „Плащания за поддържане на биологично растевиъдство“ за площи, заети с трайни биологични насаждения, които са в младенчески период.

Очакваните резултати от прилагането на акта са да се създадат на национално ниво условия и ред, по който да се получат и да се продължат да се получават плащания във връзка с реализация на дейностите по интервенциите „Биологично растениевъдство“ и „Биологично пчеларство“, включени в Стратегическия план и неговото първо изменение. По такъв начин ще се постигнат заложените в този план цели на подпомагането.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенциите „Биологично растениевъдство“ е интервенция от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70 от Регламент (ЕС) 2021/2115.

При подготовката на първо изменение на Стратегическия план и на проекта на наредба е съобразена разпоредбата на чл. 82 от Регламент (ЕС) 2021/2115. Измененията на размера на годишните плащания са направени от организация, която е функционално независима от органите, отговарящи за изпълнението на Стратегическия план и която разполага с подходящите експертни знания.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация със заинтересованите страни. Срещата е проведена неприсъствено с онлайн достъп на заинтересованите лица, като предварително е изпратена информация за дата и часа на провеждането на събитието и линк за включване, както и проект на наредбата в режим проследяване на промените. Съобщение за проведената среща е публикувано и на интернет страницата на Стратегическия план: <https://www.sp2023.bg/index.php/bg/sprzsr-bg/novini/ekip-t-na-mzh-obs-di-s-bransa-promeni-po-naredbata-za-agroekologia>. В рамките на обсъжданията постъпиха бележки и предложения от заинтересованите страни, които в голямата си част са приети.

Постъпилите целесъобразни бележки и предложения от заинтересовани граждани и юридически лица, постъпили в рамките на това консултиране, са отразени в проекта на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да одобрите приложения проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**ТАНЯ ГЕОРГИЕВА**

*Заместник-министър на земеделието и храните*